## Uredba o proglašenju ekološke mreže

### NN 109/2007 (24.10.2007.), Uredba o proglašenju ekološke mreže

# VLADA REPUBLIKE HRVATSKE

**3182**

Na temelju članka 58. stavka 3. Zakona o zaštiti prirode (»Narod­ne novine«,
broj 70/2005), Vlada Republike Hrvatske je na sjednici održanoj 19. listopada
2007. godine donijela

## UREDBU

### O PROGLAŠENJU EKOLOŠKE MREŽE

I. OPĆE ODREDBE

Članak 1.

(1) Ovom Uredbom proglašava se ekološka mreža Republike Hrvatske sa sustavom
ekološki značajnih područja i ekoloških koridora s ciljevima očuvanja i
smjernicama za mjere zaštite koje su namijenjene održavanju ili uspostavljanju
povoljnog stanja ugroženih i rijetkih stanišnih tipova i/ili divljih svojti.
(2) Područja ekološke mreže s ciljevima očuvanja i smjernicama za mjere zaštite
iz stavka 1. ovoga članka navedena su u prilozima 1.1. i 1.2., koji se čuvaju i
dostupni su u Ministarstvu kulture (u daljnjem tekstu: Ministarstvo) i Državnom
zavodu za zaštitu prirode, sastavni su dijelovi ove Uredbe, i ne objavljuju se u
»Narodnim novinama«.
(3) Osim područja ekološke mreže navedenih u prilozima 1.1. i 1.2., sastavni dio
ekološke mreže čine i svi speleološki objekti u smislu Zakona o zaštiti prirode
(u daljnjem tekstu: Zakon), uključujući i speleološke objekte u podmorju.
(4) Područja ekološke mreže za koja su ciljevi očuvanja stanišni tipovi i/ili
divlje svojte navedene u odgovarajućim propisima Repub­like Hrvatske, u
međunarodnim ugovorima kojih je Republika Hrvatska potpisnica, propisima
Europske unije i aktima VijećA Europe, sadržana su u prilozima 1.1. i 1.2. i
obilježena su oznakom #.
(5) Ekološku mrežu sačinjavaju i ekološki koridori (migracijski putovi) navedeni
u Prilogu 2., koji se čuva i dostupan je u Ministarstvu i Državnom zavodu za
zaštitu prirode, koji je sastavni dio ove Uredbe, i ne objavljuje se u »Narodnim
novinama«.

Članak 2.

(1) Dijelovi ekološke mreže povezuju se prirodnim ili umjetnim ekološkim
koridorima.
(2) Stanišni tipovi koji su ugroženi na svjetskoj, europskoj ili državnoj razini
su oni koji su navedeni u odgovarajućim dodacima međunarodnih akata iz članka 1.
stavka 4. ove Uredbe, te stanišni tipovi utvrđeni Pravilnikom o vrstama
stanišnih tipova, karti staništa, ugroženim i rijetkim stanišnim tipovima te o
mjerama za očuvanje stanišnih tipova (»Narodne novine«, broj 7/2006).
(3) Divlje svojte koje su ugrožene na svjetskoj, europskoj ili državnoj razini,
te endemične svojte za Republiku Hrvatsku, navedene su u Pravilniku o
proglašavanju divljih svojti zaštićenim i strogo zaštićenim (»Narodne novine«,
broj 7/2006) i/ili Crvenom popisu ugroženih biljaka i životinja Hrvatske.

II. ZAŠTITA I UPRAVLJANJE PODRUČJIMA EKOLOŠKE MREŽE

Članak 3.

(1) Ciljevi očuvanja područja ekološke mreže utvrđeni su u skladu s ekološkim
zahtjevima divljih svojti i/ili stanišnih tipova iz članka 2. stavaka 2. i 3.
ove Uredbe, a temeljem stručnih i znanstvenih kriterija.
(2) Mjere zaštite područja ekološke mreže utvrđuju se na temelju smjernica za
mjere zaštite sadržanih u Prilogu 1.3., koji se čuva i dostupan je u
Ministarstvu i Državnom zavodu za zaštitu prirode, sastavni je dio ove Uredbe, i
ne objavljuje se u »Narodnim novinama«.
(3) Smjernice za mjere zaštite područja ekološke mreže primjenjuju se na sve
fizičke i pravne osobe koje na tim područjima koriste prirodna dobra i obavljaju
radnje i zahvate sukladno Zakonu.
(4) U dokumente prostornog uređenja i planove gospodarenja prirodnim dobrima
obvezno se unosi podatak zadire li područje obuhvata dokumenta ili plana u
područje ekološke mreže.
(5) Iznimno od stavka 2. ovoga članka, Vlada Republike Hrvatske može odobriti
isključenje pojedinih mjera ili njihovu izmjenu, ako za planirani zahvat u
prirodu postoji prevladavajući javni interes sukladno Zakonu.

Članak 4.

(1) Područjem ekološke mreže, koje je ujedno i proglašeno zaštićeno područje
sukladno Zakonu, upravlja javna ustanova.
(2) Područjem ekološke mreže, koje se nalazi izvan zaštićenog područja
proglašenog sukladno Zakonu, te nije posebno zaštićeno, upravlja javna ustanova
za upravljanje zaštićenim prirodnim vrijed­nostima koju osniva jedinica područne
(regionalne) samouprave ili Grad Zagreb, na čijem teritoriju se nalazi područje
ekološke mreže.
(3) Područjem ekološke mreže, koje se nalazi na području dvije ili više
županija, zajednički upravljaju javne ustanove za upravljanje zaštićenim
prirodnim vrijednostima tih županija.

Članak 5.

(1) Zaštita područja ekološke mreže osigurava se provođenjem propisanih mjera
zaštite i uvjeta zaštite prirode koje izdaje tijelo nad­ležno za poslove zaštite
prirode sukladno odredbama Zakona.
(2) Za područja ekološke mreže donosi se Plan upravljanja s ciljem očuvanja
svakog područja unutar ekološke mreže, te očuvanja biološke i krajobrazne
raznolikosti i zaštite prirodnih vrijednosti.
(3) Ako je područje ekološke mreže ujedno i zaštićeno u jednoj od kategorija
zaštite propisanih Zakonom, Plan upravljanja zaštićenim područjem smatra se
Planom upravljanja ekološkom mrežom i donosi se na način propisan Zakonom.
(4) Ako se područje ekološke mreže nalazi izvan zaštićenog područja proglašenog
sukladno Zakonu, Plan upravljanja ekološkom mrežom donosi javna ustanova za
upravljanje zaštićenim prirodnim vrijednostima na čijem teritoriju se nalazi
područje ekološke mreže. U postupku donošenja Plana provodi se javni uvid
sukladno Zakonu.
(5) Korištenje prirodnih dobara na području ekološke mreže provodi se na temelju
planova gospodarenja prirodnim dobrima, koji sadrže mjere i uvjete zaštite
prirode sukladno Zakonu.
(6) Skrb o području ekološke mreže može se, osim u slučaju iz stavka 5. ovog
članka, povjeriti vlasniku ili nositelju prava na nekretnini sklapanjem ugovora
kojim se uređuju međusobna prava i obveze između javne ustanove koja upravlja
područjem ekološke mreže i vlasnika, odnosno ovlaštenika prava na nekretnini, na
način koji je za zaštićena područja propisan Zakonom.
(7) Skrb o području ekološke mreže može se, osim u slučaju iz stavka 5. ovog
članka, na temelju provedenoga javnog natječaja, povjeriti osobi koja nije
njezin vlasnik ili nositelj prava, sklapanjem ugovora o skrbništvu, uz uvjete
koje utvrđuje Ministarstvo. Natječaj provodi javna ustanova koja upravlja tim
područjem ekološke mreže sukladno Zakonu.

Članak 6.

Nije dopušteno uvođenje genetski modificiranih organizama u okoliš u područjima
ekološke mreže te u područjima koja predstav­ljaju zaštitne zone utjecaja,
sukladno Zakonu o genetski modificiranim organizmima.

III. FINANCIRANJE

Članak 7.

(1) Sredstva za zaštitu područja ekološke mreže osiguravaju se u državnom
proračunu i u proračunima jedinica područne (regionalne) samouprave i Grada
Zagreba.
(2) Za provođenje mjera i uvjeta zaštite područja ekološke mreže sredstva
osiguravaju fizičke i pravne osobe koje na tim područ­jima koriste prirodna
dobra, izvode zahvate i radnje u prirodu u smislu Zakona o zaštiti prirode,
javne ustanove koje upravljaju proglašenim zaštićenim područjem i osobe koje su
temeljem ugovora preuzele obvezu provođenja mjera i uvjeta zaštite prirode.
(3) Očuvanje ugroženih divljih svojti, zavičajnih udomaćenih svojti i ugroženih
stanišnih tipova na područjima ekološke mreže podupire se novčanim poticajima i
nadoknadama, te povoljnim kreditiranjem zaštitnih radnji, sukladno Zakonu i
posebnim propisima.

IV. PRAĆENJE STANJA PODRUČJA EKOLOŠKE MREŽE

Članak 8.

(1) Na područjima ekološke mreže prati se stanje onih pokazatelja koji
omogućuju:
– praćenje stanja divljih svojti i stanišnih tipova, te
– utvrđivanje učinkovitosti mjera zaštite s obzirom na ostvarivanje utvrđenih
ciljeva očuvanja.
(2) Praćenje stanja se prvenstveno provodi za divlje svojte i stanišne tipove
koji su utvrđeni kao ciljevi očuvanja predmetnog područja ekološke mreže, pri
čemu se posebna pažnja usmjerava vrstama čije stanje najočitije odražava
promjene u staništima drugih vrsta odnosno u stanišnim tipovima.
(3) Baza podataka ekološke mreže je sastavni dio Informacijskog sustava zaštite
prirode sukladno Zakonu.
(4) Javne ustanove koje upravljaju zaštićenim prirodnim vrijednostima, pravne i
fizičke osobe koje upravljaju područjem ekološke mreže te tijela nadležna za
zaštitu prirode, prate stanje na području ekološke mreže i prikupljaju podatke u
svrhu popunjavanja baze podataka ekološke mreže.

V. KARTOGRAFSKO PRIKAZIVANJE PODRUČJA EKOLOŠKE MREŽE

Članak 9.

(1) Pregledna karta područja ekološke mreže prikazana je na kartografskom
prikazu (u daljnjem tekstu: prikaz) mjerila 1:100000,sastavni je dio ove Uredbe
kao prilozi 3.1., 3.2. i 3.3., koji se čuvaju i dostupni su u Ministarstvu i
Državnom zavode za zaštitu prirode, i ne objavljuju se u »Narodnim novinama«.
(2) Obvezuje se Državni zavod za zaštitu prirode da, u suradnji s Državnom
geodetskom upravom, ucrta granice područja ekološke mreže na Hrvatskoj osnovnoj
karti (HOK-u) mjerila 1:5000, koja je, prema potrebi, dopunjena s ortofoto (aerofotogrametrijskim)
snimkom, ili Hrvatskoj osnovnoj karti (HOK-u) mjerila 1:10000 ili na
katastarskom planu.
(3) Podaci o granici područja ekološke mreže dobivaju se tako da se sloj
geografskog informacijskog sustava u mjerilu 1:5000 iz stavka 2. ovoga članka
prekrije s digitalnim katastarskim planom i tijek granice prikaže točno na
katastarskoj čestici.
(4) Pri utvrđivanju granice iz stavka 3. ovoga članka, u područje ekološke mreže
uključuje se cijela katastarska čestica, ako se pola ili više od pola površine
katastarske čestice nalazi unutar područja ekološke mreže, osim u slučaju
utvrđivanja granica na šumskom zemljištu u državnom vlasništvu kada se u
područje ekološke mreže uključuje samo onaj dio katastarske čestice koji je
unutar granica ekološke mreže.
(5) U dvojbi je li neko područje u granicama područja ekološ­ke mreže, za isto
će se, prije završetka poslova iz članka 11. stavka 1., izraditi kartografski
prikaz u mjerilu 1:5000, sukladno stavku 2. ovog članka.
(6) U postupku izmjene granica ekološke mreže mora se prethodno pribaviti
mišljenje nadležnih tijela za prostorno uređenje, zaštitu okoliša i drugih
sastavnica okoliša prema posebnim propisima.
(7) Prikaz iz stavka 1. i/ili 2. ovog članka Ministarstvo će dostaviti nositelju
izrade dokumenta prostornog uređenja kao podlogu za izradu tog dokumenta bez
naknade.

VI. NADZOR

Članak 10.

Nadzor nad provedbom ove Uredbe obavlja inspekcija zaštite prirode i nadzornici
javnih ustanova koje upravljaju zaštićenim prirodnim vrijednostima.

VII. PRIJELAZNE I ZAVRŠNE ODREDBE

Članak 11.

(1) Obvezuju se tijela iz članka 9. stavka 2. da, u roku od jedne (1) godine od
dana stupanja na snagu ove Uredbe, ucrtaju granice područja ekološke mreže na
kartografskom prikazu iz članka 9. stavka 2. ove Uredbe.
(2) Do završetka poslova iz stavka 1. ovog članka, pri izradi planova
upravljanja ekološkom mrežom i dokumenata prostornog uređenja, koristi se
kartografski prikaz iz članka 9. stavka 1. ove Uredbe.
(3) Plan iz članka 5. stavka 4. Javna ustanova za upravljanje zaštićenim
prirodnim vrijednostima donijet će u roku od dvije godine od dana stupanja na
snagu ove Uredbe na način propisan Zakonom.

Članak 12.

(1) Do osnivanja javnih ustanova za upravljanje zaštićenim područjima jedinica
područne (regionalne) samouprave ili Grada Zagreba, Plan upravljanja područjima
ekološke mreže na području tih jedinica donosi Ministarstvo, te provodi mjere
upravljanja.
(2) Ministarstvo donosi Plan upravljanja iz stavka 1. ovoga članka na temelju
stručne podloge Državnog zavoda za zaštitu prirode, a nakon obavljenog javnog
uvida, sukladno Zakonu.

Članak 13.

(1) Dokumenti prostornog uređenja koji nisu doneseni do stupanja na snagu ove
Uredbe i za koje su izdani uvjeti i mjere i/ili je dana suglasnost zaštite
prirode, smatraju se usklađeni s odredbama ove Uredbe.
(2) Dokumenti prostornog uređenja koji su doneseni prije stupanja na snagu ove
Uredbe, uskladit će se s odredbama ove Uredbe prilikom izmjena i dopuna za dio
dokumenta prostornog uređenja koji se mijenja i dopunjava.
(3) Planovi gospodarenja prirodnim dobrima i Planovi uprav­ljanja koji nisu
doneseni do stupanja na snagu ove Uredbe, uskladit će se s odredbama ove Uredbe
prije donošenja. Planovi gospodarenja prirodnim dobrima i Planovi upravljanja
doneseni prije stupanja na snagu ove Uredbe, uskladit će se prilikom izmjena i
dopuna, u vremenskom roku od 9 godina.

Članak 14.

Ova Uredba stupa na snagu osmog dana od dana objave u »Narodnim novinama«.

Klasa: 351-01/07-01/10
Urbroj: 5030108-07-1
Zagreb, 19. listopada 2007.

Predsjednik
**dr. sc. Ivo Sanader**, v. r.

Uredba, NN 109/2007-3182
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)